《答任师中》
宋代·吕陶

石城山下居，草草已经岁。终日对山吟，何尝问阴霁。

自知有义对，百事安拙计。每蒙亲朋念，尺书来者继。

岂徒问寒温，亦惑慰穷滞。惟公见爱心，不逐时情替。

亲迂老匠笔，特枉长吟惠。良金岂雕刻，文锦自灿丽。

太羹充馁肠，灵药去昏翳。所得适所怀，拜赐敢不励。

诗骚久寂寞，俗士鲜缉缀。公常得之深，豪赡有规制。

顷闻湖州祸，文字倦且废。朝廷极仁恕，风俗当训厉。

终令服宽典，不忍投四裔。吾侪今唱酬，正可颂治世。

况当导情性，无自取罪戾。敢于韶濩前，率尔献郑卫。

作者简介：（1027—1103）成都人，字元钧，号净德。仁宗皇祐间进士。神宗熙宁三年举制科，对策枚数王安石新法之过，出通判蜀州。哲宗元祐初，擢殿中侍御史，首上邪正之辨，劾新党蔡确、韩缜、张璪、章惇等。累迁中书舍人，进给事中。哲宗亲政，知陈州。坐元祐党夺职，责衡州居住。徽宗立，复集贤殿修撰、知梓州，致仕。有《净德集》。